У мађарској револуцији 1848. Срби у Сентомашу изјаснили су се у мају 1848. за успостављену Српску Војводину. Средином јуна у Сентомаш је дошло 300 добровољаца из Србије са 3 топа, и за одбрану вароши подигнута су 4 редута (шанца), по један на путу за Нови Сад, Стари Бечеј, Фекетић и Врбас. Истовремено у Сентомашу су формиране 4 чете од по 450 добровољаца и распоређене по редутима. Добровољци из Србије бранили су шанац на путу за Стари Бечеј, који је народ прозвао Србобраном (по коме место данас носи име). Одбрана је појачана 9. јула са једном четом крајишника са 3 топа.